Gandia inicia un procés participatiu per a diagnosticar els hàbits agroalimentaris
30 setembre 2020

## Gandia inicia un procés participatiu per a diagnosticar els hàbits agroalimentaris30 setembre 2020Última actualització: 14 juliol 2025

![](../gestion/img/ao4027-copia.jpg)  
  

La **regidora delegada de Polítiques Saludables, Liduvina Gil**, i el **regidor delegat de Polítiques amb la Ciutadania, Nahuel González,** acompanyats del representant de **Sembra. Xarxa agroecològica, Àlvar Kuehn**, han presentat aquest matí el **Procés participatiu per una estratègia agroalimentària sostenible i una alimentació saludable Gandia 2020 – 2023.**

Es tracta d’un nou projecte sobre alimentació saludable amb la novetat que aquesta vegada incorpora un procés participatiu amb l’objectiu principal de diagnosticar de manera participativa quin és el camí a seguir cap a l’impuls d’una alimentació saludable i d’un model agroalimentari sostenible a Gandia, analitzar quins són els condicionants i les alternatives per a portar-ho a terme.

_“Com sabeu des de fa més de 6 anys Gandia s’ha destacat per portar endavant diversos projectes per a millorar la salut de la ciutadania i sobretot l’alimentació, treballant amb les escoles, l’alumnat, el professorat, els educadors/es, les empreses de catering, les persones majors i el veïnat en general. Ara iniciem un nou projecte de la mà de l’empresa Sembra, especialitzada en aquest tipus de processos”,_ ha comentat Gil.

Així, l’objectiu principal és crear un procés participatiu amb diferents agents implicats que identifiquen quins han de ser els passos a donar cap a un model agroalimentari saludable i sostenible a Gandia; contribuir a la millora de l’ocupació i l’empleabilitat; la conservació d’un paisatge de qualitat; contribuir a la protecció i conservació de la Biodiversitat; fomentar i ampliar el subministrament d’aliments sans, segurs i de proximitat.

_“Els objectius més específics són: Fomentar la participació ciutadana en una iniciativa de planificació estratègica local; crear punts de participació de caràcter permanent;  anàlisi de quins són els condicionants i les alternatives per dur a terme una estratègia sobre alimentació saludable. Realista i buscant la manera d’implementar fites assumibles, pensant en un pla estratègic d’implementació i no amb un projecte puntual. Contribuir al desenvolupament d’un sector agroalimentari viable i sostenible per al futur, connectant-la amb les iniciatives que treballen amb un consum més conscient i responsable. Impulsar iniciatives contra el canvi climàtic, contribuint a frenar la contaminació de l’aigua i la desertificació, així com la pèrdua de diversitat agrària i cultural al nostre territori. A temps que es presten nous serveis eco-sistèmics com la millora dels cicles de nutrients, la captura de carboni i la millora del balanç energètic respecte al sistema convencional, aspectes cada volta més rellevants en la mitigació del canvi climàtic. Fomentar el trànsit cap a sistemes de producció i consum més saludables i sostenibles”,_ ha explicat el representant de Sembra.

El projecte és finança íntegrament gràcies a una subvenció de 5.000 € atorgada per la Conselleria de Participació, Transparència, Cooperació i Qualitat Democràtica de la Generalitat.

_“És important realitzar processos de participació públics en diferents àmbits de la ciutat. En alimentació saludable Gandia ha donat moltes passes i és un referent en polítiques saludables. Ara, podrem complementar el procés públic amb la participació de diferents actors implicats, fer una diagnosi i millorar l’estratègia. Esperem que molt prompte puguem mostrar els resultats i servisquen per millorar la qualitat de vida del nostre veïnat, en un moment tan complicat com el que estem vivint. Aquest és el nostre principal objectiu”,_ ha assegurat el regidor de Polítiques amb la Ciutadania.

**Activitats**

**Diagnosi general participativa sobre l'alimentació saludable a Gandia. De l’1 al 25 d’octubre.** Alguns dels aspectes rellevants per al diagnòstic general participatiu són: Diagnòstic participatiu i propostes sobre l'alimentació saludable a Gandia; identificar els recursos socials, econòmics i culturals relacionats presents en el territori; realitzar un diagnòstic DAFO de la situació; cultura agroalimentària; biodiversitat i alimentació; Dret a l’alimentació. Salut i nutrició. Investigació, formació i educació; distribució i comercialització d’aliments; la producció agrària

**Diagnòstic sectorial participatiu. Del 5 al 25 d’octubre.** Es crearà un fòrum de participació en forma de Grup de treball sectorial en referència a les 5 àrees d’anàlisi i projecció per a identificar de manera participativa el context i el camí a seguir.

**Instruments de participació i avaluació**

Online: Espai habilitat a la **web de l’Ajuntament de Gandia**, on s’hi publicarà tota la informació. Les enquestes participatives com el fòrum de participació es podrà participar de manera online. A més, hi haurà un correu electrònic habilitat del procés participatiu al qual enviar propostes o sol·licitar-hi tota informació: **info@lasembra.com.**

Telefònica: **96 2959400 / 653 773 439**, telèfon habilitats per al procés participatiu, a través del qual les persones podran participar, enviar propostes i consultar tota la informació.

Presencial: També es facilitarà la participació presencial.

[Twittear](https://twitter.com/share)